Title: ACTIVITAT: Aprèn a comentar un mapa històric
Course: HISTÒRIA 4 ESO > Section: 1. EL SEGLE XVIII: LA CRISI DE L'ANTIC RÈGIM

El Tractat d'Utrecht (1713), que va posar fi a la Guerra de Successió en l'àmbit internacional, va significar la pèrdua definitiva de l'hegemonia dels Habsburg a Europa i la fi de la col·laboració entre la monarquia hispànica i austríaca.

Les possessions territorials europees que Espanya encara conservava van passar a mans de les potències que s'havien enfrontat a Felip V. A més, la Gran Bretanya va imposar la seva visió d'un nou ordre internacional, regit per la idea de l'equilibri de poders, segons la qual cap Estat continental no havia de tenir un poder territorial excessiu, frenant les aspiracions franceses d'augmentar el seu domini al continent. La Gran Bretanya fou la més beneficiada d'aquest tractat, amb què, a més d'importants guanys territorials, va aconseguir avantatges comercials a l'Amèrica espanyola i francesa.

- Presentació del mapa.

1. Quin moment històric s’hi representa? A quin any se situa? Quins territoris figuren al mapa?

2. Què ens indiquen els colors?

- Descripció i anàlisi.

3. Quins territoris va perdre la monarquia hispànica i quins països se’n van beneficiar?

4. A quina guerra va posar fi aquest tractat? Quines causes la van provocar?

5. Indica quins interessos estaven en joc en aquest conflicte.

- Interpretació i context històric.

6. En quina posició va quedar la monarquia espanyola si la comparem amb segles anteriors?

7. Quina potència va ser el suport d’Espanya a Europa? Per què?

8. Explica que significa el concepte equilibri de poders o equilibri continental.

9. Quins països van ser els grans beneficiaris territorials del Tractat?

10. Què va suposar aquest Tractat per a l'Imperi Espanyol? Quina potència va imposar-se en la política europea?

- Relaciona aquest mapa (i el Tractat d'Utrecht) amb algun problema o conflicte actual.